આવકવેરા વિભાગે ગુરુવારે મીડિયા વેબસાઇટ ધ ક્વિન્ટના સ્થાપક અને નેટવર્ક ૧૮ના માલિક રાઘવ બહલ સહિત ચાર બિઝનેસમેનનાં ઠેકાણાં પર દરોડા પાડયા હતા. આ દરોડા કંપનીના શેરોનાં વેચાણની પ્રક્રિયામાં કરાયેલી કથિત કરચોરીના આરોપસર પડાયા હતા. આવકવેરા વિભાગના પ્રવક્તાએ જણાવ્યુ હતું કે, રાઘવ બહલ, કમલ લાલવાણી, અનુપ જૈન અને અભિમન્યુ ચતુર્વેદી એમ ચાર બિઝનેસમેનનાં ઠેકાણાઓ પર સર્ચ ઓપરેશન શરૂ કરાયું હતું. અમે રૂપિયા ૧૦૦ કરોડથી વધુની સંભવિત કરચોરીના કેસની તપાસ કરી રહ્યા છીએ. રાઘવ બહલને એક ચોક્કસ કંપનીના શેરોનાં વેચાણ દ્વારા લાંબા ગાળાનો આર્થિક લાભ થયાની શંકા છે. બાકીના ૩ બિઝનેસમેનને પણ આજ કંપનીના શેરોનાં વેચાણમાંથી આર્થિક લાભ થયો છે, તેથી આ ચારેય બિઝનેસમેનનાં ઠેકાણાં પર એકસાથે દરોડા પડાયા છે.